Løgtingið

|  |  |
| --- | --- |
| Dagfesting: | 13. juli 2018 |
| Mál nr.: | 18/00649-3 |
| Málsviðgjørt: |  |

**Løgtingsmál nr. xx/201x: Uppskot til broyting í løgtingslóg um náttúrufriðing**

**Uppskot til**

**Løgtingslóg um broyting í løgtingslóg um náttúrufriðing (náttúrufriðingarlógin)**

(avtøka av friðingarnevndum o.a.)

§ 1

Í løgtingslóg nr. 48 frá 9. juli 1970 um náttúrufriðing, sum seinast broytt við løgtingslóg nr. 110 frá 29. juni 1995, verða gjørdar hesar broytingar:

1. Áðrenn § 1 verður yvirskriftin “I partur: Nátúrvernd.” strikað.
2. Í § 1 verða stk. 2-5 strikað.
3. Í § 2, stk. 1, 2, 4 og 7, og § 3, stk. 3, verður “friðingarnevndini” broytt til: “landsstýrismanninum”.
4. § 2, stk. 3, verður “yvirfriðingarnevndini og” strikað.
5. Í § 2, stk. 3 og 6, verður “sóknarstýri” broytt til: “kommunustýri”.
6. Í § 2, stk. 6, verður “friðingarnevndin” broytt til: “landsstýrismaðurin”.
7. Í § 3, stk. 2, verður “Nátúrufriðingarnevndin” broytt til: “Landsstýrismaðurin”.
8. Í § 4, stk. 2, verður “nátúrufriðingarnevndini” broytt til: “landsstýrismanninum”.
9. Í § 4, stk. 2, verður “nevndin” broytt til: “landsstýrismaðurin”.
10. II. partur, III. partur, IV. partur og V. partur verða strikaðir.
11. Áðrenn § 25 verður yvirskriftin “VI partur: Niðurstøða.” strikað.
12. Aftan á § 25 verður sett:

“**§ 25 a.** Leggur landsstýrismaðurin sínar heimildir eftir hesi lógini til ein myndugleika undir sær, kann hann gera av, at avgerðir hjá hesum myndugleikanum bara kunnu kærast til ávísa kærunevnd. Avgerðir hjá kærunevndini eru endaligar innan fyrisitingina.

*Stk. 2*. Kærast skal innan 4 vikur, frá tí at avgerðin er tikin.”.

1. § 26 verður orðað soleiðis:

“**§ 26.** Landsstýrismaðurin hevur eftirlit við, at ásetingarnar í lógini verða hildnar.”.

§ 2

Landsstýrismaðurin ásetur í kunngerð, nær ið henda løgtingslógin kemur í gildi.

*Stk.2.* Mál, sum eru til viðgerðar í friðingarnevndunum, tá ið lógin kemur í gildi, verða avgreidd av friðingarnevndunum eftir lóggávuni, sum var galdandi, tá ið nevndin tók málið upp.

*Stk.3.* Friðingarúrskurðir sambært ásetingum, sum settar verða úr gildi við hesi lógini, verða verandi í gildi og lagdir til landsstýrismannin at sita fyri. Heimildirnar hjá verandi friðingarmyndugleikum við atliti at hesum úrskurðunum verða somuleiðis lagdar til landsstýrismannin.

**Kapittul 1. Almennar viðmerkingar**

Tá ið náttúrumargfeldislógin kemur í gildi, verða partar av náttúrufriðingarlógini óneyðugir og tí strikaðir. Heimildirnar hjá friðingarnevndunum verða fluttar til landsstýrismannin, sum hevur í hyggju at flyta sínar heimildir til Umhvørvisstovuna at sita fyri.

Náttúrufriðingarlógin er frá 1970 og býtt upp í fimm partar.

1. Fyrsti partur hevur ásetingar um verju av náttúruni, um at inntriv bara kunnu fara fram við loyvi frá friðingarmyndugleikanum og um, hvørji atlit skulu takast, tá ið slík loyvi verða givin.
2. Annar partur hevur ásetingar um friðing.
3. Triði partur hevur ásetingar um friðingarmyndugleikar, t.e. tær staðbundnu friðingarnevndirnar og Yvirfriðingarnevndina.
4. Fjórði partur hevur ásetingar um málsviðgerð í friðingarnevndunum.
5. Fimti partur hevur ásetingar um málsviðgerð í Yvirfriðingarnevndini.
6. Sætti partur hevur revsiásetingar og ásetingar um, at landskassin ber útreiðslurnar til virkið hjá friðingarnevndunum og Yvirfriðingarnevndini.

Tær staðbundnu friðingarnevndirnar í teimum seks sýslunum viðgera mál um loyvi til bygging, vegagerð o.a. í økjum, sum eru fevnd av §§ 2-4, og mál um friðing eftir § 6. Yvirfriðingarnevndin staðfestir avgerðir, ið eru tiknar í teimum staðbundnu friðingarnevndunum. Harafturat kunnu avgerðir hjá friðingarnevndunum kærast til Yvirfriðingarnevndina. Avgerðir hjá Yvirfriðingarnevndini eru endaligar í fyrisitingini. Yvirfriðingarnevndin gevur eisini landsstýrinum tilmæli um reglur um undantøk til bygging og um friðing av ávísum plantu- og djórasløgum. Í Yvirfriðingarnevndini eru fimm limir, og sorinskrivarin er formaður. Annars eru limirnir hesir: landsantikvarurin, leiðarin á Náttúrugripasavninum og tveir limir, sum landsstýrið velur.

Tey flestu málini, sum verða viðgjørd í teimum staðbundnu friðingarnevndunum, og Yvirfriðingarnevndini eru umsóknir um verkætlanir o.a. á økjum, har tað eftir lógini krevst loyvi frá friðingarmyndugleikanum.

Endamálið við hesum uppskotinum er í fyrra lagi at avtaka friðingarnevndirnar og at leggja heimildirnar hjá nevndunum til landsstýrismannin, sum ætlandi leggur sínar heimildir til Umhvørvisstovuna at sita fyri. Í seinna lagi verða partar av lógini strikaðir orsakað av nýggju náttúrumargfeldislógini. Eitt nú hevur uppskotið til náttúrumargfeldislóg ásetingar um verndarøkir, og tí verður parturin um friðing í náttúrifriðingarlógini strikaður við hesum uppskotinum.

Tær staðbundnu friðingarnevndirnar og Yvirfriðingarnevndin eru at rokna sum myndugleikar uttan fyri ta almennu fyrisitingina og hava sínar heimildir beinleiðis frá løgtinginum. Landsstýrismaðurin hevur ta fatan, at tíðin er farin frá eini skipan, har slíkar heimildir eru lagdar til nevndir uttan fyri ta almennu fyrisitingina. Tað er ein rættartrygd, at avgerðir hjá einum almennum myndugleika kunnu kærast, antin til hægri fyrisitingarligan myndugleika ella til eina setta kærunevnd.

**1.5. Ummæli og ummælisskjal**

Uppskotið verður sent til ummælis hjá...

**Kapittul 2. Avleiðingarnar av uppskotinum**

**2.1. Fíggjarligar avleiðingarnar fyri land og kommunur**

Á fíggjarlógini fyri 2017 vórðu 500.000 kr. settar av til rakstur av virkseminum hjá náttúrufriðingarnevndunum. Í eini skiftistíð má játtan vera tøk til friðingarnevndirnar, so at tær fáa avgreitt tey mál, sum eru til viðgerðar, tá ið lógin kemur í gildi. Peningurin fer til lønir, samsýningar, ferða- og dagpening o.a. í sambandi við arbeiðið hjá nevndunum. Mett verður, at Umhvørvisstovan má seta nýggjan fulltrúa at umsita lógina og mælt verður til at játta 660.000 kr. til hetta.

**2.2. Umsitingarligar avleiðingar fyri land og kommunur**

Uppskotið hevur umsitingarligar avleiðingar fyri landið, við tað at friðingarnevndirnar og Yvirfriðingarnevndin verða avtiknar og umsitingin av lógini verður flutt til Umhvørvisstovuna.

Uppskotið hevur ikki umsitingarligar avleiðingar fyri kommunurnar.

**2.3.** **Avleiðingar fyri vinnuna**

Uppskotið hevur ikki avleiðingar fyri vinnuna.

**2.4.** **Avleiðingar fyri umhvørvið**

Orsøkin til broytingaruppskotið er, sum áður nevnt, uppskotið til løgtingslóg um fyrisiting av margfeldinum í náttúruni. Uppskotið til løgtingslóg um fyrisiting av margfeldinum í náttúruni hevur avleiðingar fyri umhvørvið, og víst verður til tað lógaruppskotið hesum viðvíkjandi.

**2.5. Avleiðingar fyri serstøk øki í landinum**

Uppskotið hevur ikki avleiðingar fyri serstøk øki í landinum.

**2.6. Avleiðingar fyri ávísar samfelagsbólkar ella felagsskapir**

Uppskotið hevur ikki avleiðingar fyri ávísar samfelagsbólkar ella felagsskapir.

**2.7. Millumtjóðasáttmálar á økinum**

Lógaruppskotið hevur ongar beinleiðis avleiðingar í mun til millumtjóðasáttmálar.

**2.10. Revsing, útpanting, sektir ella onnur størri inntriv**

Lógaruppskotið hevur ikki ásetingar um revsing, útpanting, sektir ella onnur størri inntriv.

**2.11. Skattir og avgjøld**

Lógaruppskotið hevur ikki skattir og avgjøld við sær.

**2.12. Áleggur lógaruppskotið fólki skyldur?**

Lógaruppskotið áleggur ikki fólki skyldur.

**2.13. Leggur lógaruppskotið heimildir til landsstýrismannin, ein annan enn landsstýrismannin ella til kommunur?**

Lógaruppskotið leggur heimildir, sum higartil hava ligið hjá teimum staðbundnu friðingarnevndunum og Yvirfriðingarnevndini, til landsstýrismannin. Landsstýrismaðurin hevur í hyggju at lata Umhvørvisstovuna sita fyri lógini.

**2.14. Yvirlit yvir avleiðingarnar av uppskotinum**

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Ja | Nei | Nei | Nei | Nei |
| Umsitingarligar avleiðingar | Ja | Nei | Nei | Nei | Nei |
| Umhvørvisligar avleiðingar | Nei | Nei | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | | Nei | Nei |  |

**Kapittul 3. Serligar viðmerkingar**

**Til § 1**

*Til nr. 1*

Av tí at meginparturin av lógini verður avtikin, verður mett, at lógin ikki skal býtast upp í partar.

*Til nr. 2*

Mett verður, at kunngerð nr. 147 frá 19. oktober 1995 um burturkast, sum hevur heimild í løgtingslóg nr. 134 frá 1988 um umhvørvisvernd, hevur ásetingar, sum fevna um hesi viðurskifti.

*Til nr. 3*

Broytingin er ein avleiðing av, at friðingarnevndirnar verða avtiknar. Ætlanin er, at landsstýrismaðurin flytur sínar heimildir eftir hesi lógini til Umhvørvisstovuna.

*Til nr.4*

Av tí at Yvirfriðingarnevndin verður avtikin, verður tilvísingin til hana strikað í ásetingini.

*Til nr.5*

Mett verður, at tað er rættari at skriva kommunustýri.

*Til nr. 6*

Broytingin er ein avleiðing av, at friðingarnevndirnar verða avtiknar. Ætlanin er, at landsstýrismaðurin flytur sínar heimildir eftir hesi lógini til Umhvørvisstovuna.

*Til nr. 7*

Broytingin er ein avleiðing av, at friðingarnevndirnar verða avtiknar. Ætlanin er, at landsstýrismaðurin flytur sínar heimildir eftir hesi lógini til Umhvørvisstovuna.

*Til nr. 8*

Broytingin er ein avleiðing av, at friðingarnevndirnar verða avtiknar. Ætlanin er, at landsstýrismaðurin flytur sínar heimildir eftir hesi lógini til Umhvørvisstovuna.

*Til nr. 9*

Broytingin er ein avleiðing av, at friðingarnevndirnar verða avtiknar. Ætlanin er, at landsstýrismaðurin flytur sínar heimildir eftir hesi lógini til Umhvørvisstovuna.

*Til nr. 10*

Broytingin hevur við sær, at partarnir 2, 3, 4 og 5 (§§ 6 til 24) verða strikaðir. Tað eru tvær orsøkir til hesa broytingina. Partur 2 (§§ 6-9) í verandi náttúrufriðingarlóg er um náttúrufriðingar. Uppskotið til løgtingslóg um fyrisiting av margfeldinum í náttúruni hevur ásetingar um økisvernd, sum koma í staðin fyri økisfriðingarásetingina í § 6. Uppskotið til løgtingslóg um fyrisiting av margfeldinum í náttúruni hevur eisini reglur fyri fyrisiting av villum dýra- og plantusløgum. Víst verður til tað lógaruppskotið. Partarnir 3 til 5 (§§ 10-24) eru um friðingarnevndirnar, og hvussu hesar viðgera mál. Av tí at tað í framtíðini verður landsstýrismaðurin, sum fer at sita fyri lógini, verða hesir partarnir óneyðugir, og verður fyrisitingarrætturin galdandi fyri málsviðgerð í málum eftir lógini.

*Til nr. 11*

Av tí at meginparturin av lógini verður strikaður, verður mett, at lógin ikki skal býtast upp í partar.

*Til nr. 12*

Heimild verður fingin til vega fyri, at kærumyndugleikin kann leggjast til eina kærunevnd. Kærufreistin verður sett til 4 vikur.

*Til nr. 13*

Her verður ásett, at landsstýrismaðurin hevur eftirlit við, at ásetingarnar í lógini verða hildnar.

**Til § 2**

Í stk. 1 er ásett, landsstýrismaðurin í kunngerð ásetur nær lógin kemur í gildi. Orðingin er tann sama sum í uppskotinum til løgtingslóg um fyrisiting av margfeldinum í náttúruni, og ætlanin er, at gildiskoman verður tann sama fyri bæði lógaruppskotini.

*Stk. 2* er ein skiftisregla viðvíkjandi málum, sum eru til viðgerðar í friðingarnevndunum, tá ið lógin kemur í gildi. Hesi málini skulu avgreiðast av friðingarnevndunum. Nýggj mál, sum koma inn, eftir at lógin er komin í gildi, skulu avgreiðast av landsstýrismanninum. Hetta merkir eisini, at í eini skiftistíð má játtan vera tøk til friðingarnevndirnar, so at tær fáa avgreitt tey mál, sum eru til viðgerðar, tá ið lógin kemur í gildi.

*Stk. 3* er ein skiftisregla viðvíkjandi verandi friðingarúrskurðum. Stk. 3 staðfestir, at verandi friðingarúrskurðir verða verandi í gildi, men lagdir til landsstýrismannin at sita fyri. Somuleiðis verða møguligar heimildir hjá friðingarmyndugleikunum við atliti at úrskurðunum lagdar til landsstýrismannin at sita fyri.

Heilsu- og innlendismálaráðið, dagfesting.

**Sirið Stenberg**

landsstýrismaður

/ Turid Arge

**Yvirlit yvir fylgiskjøl:**

Fylgiskjal 1: Javntekstur